Source: https://dolnyzemplin.korzar.sme.sk/c/6275717/exriaditela-skoly-odsudili-za-vydieranie-uciteliek.html
Timestamp: 2018-03-25 05:14:15+00:00
Document Index: 955365

Matched Legal Cases: ['Súd ', 'Súd ', 'Súd ', 'súd ', 'Súd ', 'Súd ', 'Súd ', 'Súd ', 'Súd ', 'súd ', 'súd ']

Exriaditeľa školy odsúdili za vydieranie učiteliek - dolnyzemplin.korzar.sme.sk
Exriaditeľa školy odsúdili za vydieranie učiteliek
Súd uznal vinným bývalého riaditeľa Špeciálnej základnej školy v Pavlovciach nad Uhom v okrese Michalovce Jozefa S. z vydierania podriadených.
27. feb 2012 o 0:00 Milan Potocký
Súd v Michalovciach. Exriaditeľ základnej školy bral učiteľkám pridelené odmeny. Súd ho odsúdil za vydieranie.(Zdroj: Milan Potocký)
Učiteľky a školníka dlhodobo vydieral tým, že ak mu nezaplatia, prepustí ich zo zamestnania. Prestrašení zamestnanci mu zo strachu, že prídu o prácu, vyplatili zo svojich výplat dohromady vyše 9-tisíc eur.
MICHALOVCE. Okresný súd v Michalovciach vyriekol verdikt v kauze bývalého riaditeľa Špeciálnej základnej školy v Pavlovciach nad Uhom, ktorý vydieral učiteľov.
Odsúdený Jozef S. dostal tri roky s podmienečným odkladom na skúšobnú lehotu päť rokov. Súd uložil probačný dohľad nad jeho správaním a zároveň ho zaviazal nahradiť škodu, ktorá vznikla poškodeným zamestnancom školy.
Odsúdený Jozef S. si ešte ako riaditeľ základnej školy od svojich podriadených pod hrozbou straty zamestnania vo viacerých prípadoch vyžiadal ich pridelené odmeny.
Na škole to takto fungovalo od mája 2007 do novembra 2009. Týmto spôsobom od nich získal vyše 9-tisíc eur.
„Čo iné nám ostávalo, keď sme chceli zostať pracovať,“ povedala poškodená učiteľka Mária Lörincová.
„Zavolal si nás do kancelárie k sebe a povedal, že prideľujem ti toľko odmeny, ale vieš, toľko mi vrátiš v hotovosti. Keď som mu povedala pravdu do očí, že sa mi to nepáči, vtedy sa vyostrili aj naše vzťahy. Odbúraval odo mňa všetku prácu, ktorú som mala v náplni práce. Jediná som odovzdala dôkaz, keď som mu previedla peniaze z účtu. Čiže je to písomný dôkaz,“ dodala Lörincová.
Všetko sa prevalilo po odchode učiteľky
Súd uznal, že exriaditeľ svojím správaním poškodil šesť učiteliek a dvoch nepedagogických zamestnancov. Učiteľky si volal riaditeľ do kancelárie vždy individuálne. Pedagogický zbor preto dlho nevedel, že si takto berie peniaze od viacerých zamestnancov.
„Nikto o ničom nevedel, až kým to neprepuklo odchodom jednej učiteľky, s ktorou mal rozpor. Táto povedala: Kým som mu dávala odmeny, tak akože som bola dobrá a teraz nie som. Potom už to prepuklo,“ povedala Lörincová.
Policajný vyšetrovateľ následne obvinil riaditeľa z vydierania a podvodu. Obvinený bol stíhaný na slobode.
Učiteľky po verdikte súdu neskrývali sklamanie. Podľa nich si zaslúžil nepodmienečný trest.
„S rozsudkom nie sme spokojní. Jednoducho nie je to spravodlivé. Vydieral nás. Zaslúžil si väčší trest. Za to, akú ujmu spôsobil, nielen finančnú, ale aj psychickú. Že mnohí ľudia museli odísť z práce a skončili u psychiatra. To je hrôza. Boli aj mnohí ďalší, ktorí to nepriznali, jednoducho sa báli, alebo s ním už nechceli mať nič spoločné,“ povedala Lörincová.
„Zaslúžil by si aspoň tri roky odsedieť, nech vie, čo tým spôsobil,“ dodala.
Súd zohľadnil poľahčujúce okolnosti
Hoci je trestná sadzba za zločin vydierania 4 až 10 rokov, podľa názoru súdu je v prípade exriaditeľa neprimerane vysoká. Súd nemal pochybnosti, že sa skutok stal, ale prihliadal aj na jeho doterajší život a ako poľahčujúcu okolnosť zohľadnil, že obžalovaný mal čistý register trestov.
Súd skonštatoval, že počas vydierania nedošlo zo strany riaditeľa k násiliu. Potvrdil však, že bola splnená podmienka inej ťažkej ujmy.
Hrozbu straty zamestnania možno podľa súdu považovať za vydieranie a ujmu najmä v situácii, keď je na Slovensku a v Michalovskom okrese vysoká nezamestnanosť a nájsť si prácu je problém.
Exriaditeľ bol obžalovaný aj z podvodu, ale súd bol názoru, že skutková podstata tohto trestného činu nebola naplnená.
Proti rozsudku sa môžu obidve strany odvolať do 15 dní od jeho vyhlásenia. Odsúdený exriaditeľ ani jeho obhajca sa k rozsudku nechceli vyjadriť. Poškodené učiteľky zvažujú, že sa odvolajú.
1. Michalovce si poradili s Detvou 9
2. Meteorológovia musia za údajmi prejsť lávkou cez rieku Foto 9
3. Hokejová reprezentácia sa ukáže v Michalovciach Foto 4
4. Mária Holešová sa za gólmi nikdy hnať nebude 3
5. V Trebišove otvorili denný stacionár pre seniorov a odkázaných ľudí 3
6. Nepriaznivé počasie spôsobilo zranenia a úhyn množstva vtáctva Foto 2
7. Chcel spáchať samovraždu, hodil sa pod auto 2
8. V Michalovciach sa začalo veľké jarné upratovanie 1
9. Sudca z Trebišova si za korupciu odsedí šesť rokov 1
10. Róbert Kovaľ: Michalovce do najvyššej súťaže patria 1
1. Chcel spáchať samovraždu, hodil sa pod auto 480
2. Michalovce si poradili s Detvou 419
3. Meteorológovia musia za údajmi prejsť lávkou cez rieku Foto 364
4. V Trebišove otvorili denný stacionár pre seniorov a odkázaných ľudí 283
5. Nepriaznivé počasie spôsobilo zranenia a úhyn množstva vtáctva Foto 115
6. Hokejová reprezentácia sa ukáže v Michalovciach Foto 114
7. Sudca z Trebišova si za korupciu odsedí šesť rokov 100
9. Róbert Kovaľ: Michalovce do najvyššej súťaže patria 40
10. Z trebišovských ulíc miznú nepoužívané autá a vraky 38
1. Nepriaznivé počasie spôsobilo zranenia a úhyn množstva vtáctva Foto 1 792
2. Sudca z Trebišova si za korupciu odsedí šesť rokov 1 397
3. Chcel spáchať samovraždu, hodil sa pod auto 1 306
4. V Trebišove otvorili denný stacionár pre seniorov a odkázaných ľudí 1 258
5. Z trebišovských ulíc miznú nepoužívané autá a vraky 1 174
6. Hokejová reprezentácia sa ukáže v Michalovciach Foto 1 153
7. Róbert Kovaľ: Michalovce do najvyššej súťaže patria 661
8. Michalovce si poradili s Detvou 598
9. Meteorológovia musia za údajmi prejsť lávkou cez rieku Foto 364
10. Mária Holešová sa za gólmi nikdy hnať nebude 278
1. Na Zemplíne vyhlásili cestári prvý kalamitný stupeň Video 12 519
2. Sudca z Trebišova si za korupciu odsedí šesť rokov 12 460
3. V rómskej osade Angi mlyn vládnu úžerníci 2 363
5. Hokejová reprezentácia sa predstaví v Michalovciach 1 899
6. Nepriaznivé počasie spôsobilo zranenia a úhyn množstva vtáctva Foto 1 792
7. Víchor v Remetských Hámroch strhol strechu škôlky Foto 1 342
8. Chcel spáchať samovraždu, hodil sa pod auto 1 306
9. V Trebišove otvorili denný stacionár pre seniorov a odkázaných ľudí 1 258
10. Trebišovský súd uvalil väzbu na Sebastiana Vadalu Video 1 253